Tallinna Nõmme Gümnaasium

Nõmme Linna Üldhariduslik Täienduskool

21. veebruaril 1928 tegi Nõmme Linna volikogu otsuse asutada Nõmme Linna Üldhariduslik Täienduskool. Seda loetakse Nõmme Gümnaasiumi asutamise kuupäevaks.
Nõmme Linna Üldhariduslik Täienduskool kool avati 11. augustil 1929 ja see alustas tööd aadressil Raudtee tänav 55, s.o praeguses Nõmme gümnaasiumi Hiiu majas. See kool oli mõeldud algkooli lõpetanuile ja tegutses humanitaargümnaasiumi kava järgi kui üldhariduslik täienduskool.

Nõmme Linna Ühisgümnaasium

Eesti Vabariigi valitsuse otsusega muudeti Nõmme Linna Üldhariduslik Täienduskool 4. juunil 1930 5-klassiliseks Nõmme Linna Ühisgümnaasiumiks.

Nõmme Linna Keskkool

Nõmme Gümnaasiumi I lend lõpetas kooli 1934. aastal. 
1934. aasta koolireformi tulemusel suleti juba 1934. aastal sügisel Nõmme Linna Ühisgümnaasiumi I klass ja järgmistel aastatel järk-järgult teised klassid.
Selle tulemusel sai Nõmme Linna Ühisgümnaasiumi nimeks Nõmme Linna Keskkool. See oli 5-klassiline gümnaasium.

Nõmme Progümnaasium

1937. aastal nimetati Nõmme Linna Keskkool ümber Nõmme Progümnaasiumiks.

Nõmme Gümnaasium

1937. aasta sügisel nimetati Nõmme Progümnaasium Nõmme Gümnaasiumiks. Uue koolireformi tulemusena koosnes Nõmme Gümnaasium 1937/1938. õppeaastal 5-klassilisest progümnaasiumist ja 3-klassilisest gümnaasiumist. 6-klassilise algkooli lõpetajatele edasiõppimise võimaluste tagamiseks avati Nõmme Linna Erareaalkool. See oli paralleelne õppeasutus Nõmme Gümnaasiumi juures – juhtkond ja õpetajaskond tulid Nõmme Gümnaasiumist ning kooli finantseeriti õppemaksudest.

Uus maja

Nõmme Gümnaasiumi uue maja projekteeris E. Velbri koostöös Nõmme Linna arhitekti F. Wendachiga. Uuele koolimajale pandi pidulikult nurgakivi Nõmme linnaõiguste 12. aastapäeval 12. novembril 1938. Nurgakivi päeva tähistatakse kooli traditsioonina ka tänapäeval. Suuremad ehitustööd kestsid vähem kui aasta ja 16. oktoobril 1939 kolis Nõmme Gümnaasium uude majja.

10. Keskkool esimese Vene okupatsiooni ajal

Pärast seda, kui Nõukogude võim likvideeris 1940. aasta juulis Nõmme linna ja liitis selle Tallinnaga, nimetati ühtsesse süsteemi ümber ka Tallinna koolid. Nõmme Gümnaasiumi uueks nimeks sai Tallinna 10. Keskkool ja kooli direktoriks varem Tallinna Realkoolis töötanud Karl Koljo.

10. Gümnaasium Saksa okupatsiooni ajal

1941. aastal nimetati Tallinna 10. Keskkool ümber Tallinna 10. Gümnaasiumiks ning selle senises Raudtee tänav 77 majas avati Saksa sõjaväehaigla. Vähendatud mahus koolitöö jätkus Nõmme erinevates koolimajades.

10. Keskkool teise Vene okupatsiooni ajal

Pärast sõda sai kooli nimeks uuesti Tallinna 10. Keskkool.

Tallinna Nõmme Keskkool

1991. aasta mais nimetati Tallinna 10. Keskkool Tallinna linnavalitsuse otsusega ümber Tallinna Nõmme Keskkooliks.

Tallinna Nõmme Gümnaasium

Alates 13. juunist 1994 on kasutusel Tallinna Nõmme Gümnaasiumi nimi (lühendatult TNG). 1997. aasta sügisel võeti kooli katsete alusel vastu 5. ja 6. klasside õpilasi. 1999. aastal valmis koolimaja juurdeehitisena torn, kus tegutseb kooli raamatukogu. 2002. aasta veebruaris avati kooli 73. aastapäeval raamatukogus Lennart Meri bareljeef. Tallinna linnavolikogu 2006. aasta 19. juuni otsusega liideti kooliga endine Tallinna Hiiu Põhikool ning osa õppetööst hakkas toimuma majas Raudtee tänav 55. 2007–2008 renoveeriti Nõmme maja.

Tallinna Nõmme Gümnaasium tänapäeval

Alates 2006. aastast on Tallinna Nõmme Gümnaasiumi direktor Riho Uulma.

Sümboolika

21. veebruaril 1939 pühitseti kooli lipp. Lipu kinkisid Nõmme Gümnaasiumile lapsevanemad ning selle andis üle Johannes Aavik. Lipu ühel poolel on kiri "Nõmme Gümnaasium ja keskkool" ning teisel pool "Mu isamaa on minu arm". Kooli 60. aastapäeval 1989. aasta veebruaris andsid vilistlased koolile üle taastatud lipu.     
Kooli rinnamärk on kasutusel autasuna. Hõbetatud rinnamärk antakse õpetajale, kes on koolis töötanud vähemalt 10 aastat või saanud aasta õpetaja aunimetuse. Kullatud rinnamärk antakse õpetajale, kes on koolis töötanud vähemalt 20 aastat.     
Kooli laualipp on tänuavaldus kooli tema tegevuses abistanud organisatsioonidele ja üksikisikutele.

Vilistlased

Tallinna Nõmme Gümnaasiumi omapära on akadeemikute suur hulk vilistlaste hulgas. Kooli on lõpetanud ka president Lennart-Georg Meri, mitu ülikooli rektorit ja paljud teised Eesti ühiskonna aktiivsed liikmed.